Document ID: 32009D0140

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2009
για τη μη δημοσίευση των στοιχείων του προτύπου EN 3-9:2006 «Φορητοί πυροσβεστήρες - Μέρος 9: Πρόσθετες απαιτήσεις ως προς το πρότυπο EN 3-7 για την αντοχή σε πίεση πυροσβεστήρων CO2», σύμφωνα με την οδηγία 97/23/ΕΚ περί εξοπλισμού υπό πίεση
[κοινοποιηθείσα υπό τον αριθμό Ε(2009) 666]
(Κείμενο που παρουσιάζει ενδιαφέρον για τον ΕΟΧ)
(2009/140/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/23/ΕΚ του Ευρωπαϊκού Κοινοβουλίου και του Συμβουλίου, της 29ης Μαΐου 1997, για την προσέγγιση των νομοθεσιών των κρατών μελών σχετικά με τον εξοπλισμό υπό πίεση (1), και ιδίως το άρθρο 6,
τη γνώμη της μόνιμης επιτροπής που συστάθηκε σύμφωνα με το άρθρο 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφή και των κανόνων σχετικά με τις υπηρεσίες της κοινωνίας των πληροφοριών (2),
Εκτιμώντας τα ακόλουθα:
(1)
Η οδηγία 97/23/ΕΚ ορίζει ότι ο εξοπλισμός υπό πίεση και τα συγκροτήματα μπορούν να διατίθενται στην αγορά και τίθενται σε λειτουργία μόνον όταν δεν θέτουν σε κίνδυνο την υγεία και την ασφάλεια των προσώπων και, κατά περίπτωση, των κατοικίδιων ζώων ή των αγαθών εφόσον χρησιμοποιούνται κατά προορισμόν, είναι σωστά τοποθετημένοι και συντηρημένοι.
(2)
Ο εξοπλισμός και τα συγκροτήματα υπό πίεση τεκμαίρεται ότι ανταποκρίνονται στις βασικές απαιτήσεις του παραρτήματος I της οδηγίας 97/23/ΕΚ εάν συμφωνούν προς τα εθνικά πρότυπα που ενσωματώνουν τα εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα της Ευρωπαϊκής Ένωσης.
(3)
Κατ’ εφαρμογήν του άρθρου 6 της οδηγίας 97/23/ΕΚ, η Σουηδία κοινοποίησε επίσημη ένσταση κατά του προτύπου EN 3-9:2006, που εξέδωσε η Ευρωπαϊκή Επιτροπή Τυποποίησης (CEN) στις 2 Νοεμβρίου 2006, τα στοιχεία αναφοράς του οποίου δεν έχουν ακόμη δημοσιευτεί στην Επίσημη Εφημερίδα της Ευρωπαϊκής Ένωσης.
(4)
Η Σουηδία θεωρεί ότι τα τμήματα 4, 5.1, 5.2, 5.4, 6 και 8 του προτύπου EN 3-9:2006 δεν ικανοποιούν τις βασικές απαιτήσεις της οδηγίας 97/23/ΕΚ.
(5)
Σε ό,τι αφορά το τμήμα 4 (υλικά) του EN 3-9:2006, η Σουηδία θεωρεί ότι παρέχονται μόνο γενικές πληροφορίες και κατά συνέπεια δεν είναι δυνατό να προβλεφθούν τεχνικές λύσεις αναφορικά με τις απαιτήσεις υλικού του σημείου 4 του παραρτήματος I της οδηγίας 97/23/ΕΚ. Η ακριβής επιλογή υλικού είναι, στο πλαίσιο αυτό, ουσιώδες στοιχείο για την ανταπόκριση σε αρκετές από τις βασικές απαιτήσεις ασφάλειας αναφορικά με τον εξοπλισμό υπό πίεση σύμφωνα με τη σχετική απαίτηση της εντολής M/071 που δόθηκε στην CEN.
(6)
Το τμήμα 4 του προτύπου EN 3-9:2006 δεν προσδιορίζει τους τύπους υλικών που θα πρέπει να χρησιμοποιούνται. Το πρότυπο απλώς αποκλείει τη χρήση μη μεταλλικών υλικών για το σώμα των διατάξεων χειρισμού και απαιτεί τα υλικά των συστατικών μερών που ενδέχεται να έρθουν σε επαφή με τα περιεχόμενα να είναι συμβατά τόσο με τα περιεχόμενα όσο και με το υλικό άλλων συστατικών μερών. Κατά συνέπεια, λόγω της απουσίας συγκεκριμένων τεχνικών προδιαγραφών, το τμήμα 4 του EN 3-9:2006 δεν δύναται να παράσχει το τεκμήριο συμμόρφωσης προς τις απαιτήσεις του σημείου 4 του παραρτήματος I της οδηγίας 97/23/ΕΚ.
(7)
Για ό,τι αφορά το τμήμα 5 (σχεδιασμός) του προτύπου EN 3-9:2006 και ειδικότερα τα τμήματα 5.1 και 5.2, η Σουηδία είναι της γνώμης ότι αυτά δεν περιέχουν τεχνικές απαιτήσεις σε ό,τι αφορά το σχεδιασμό των δοχείων CO2 ώστε αυτά να διαθέτουν επαρκή αντοχή ως προς την ασκούμενη πίεση. Η Σουηδία θεωρεί ότι οι ρήτρες αυτές δεν συμφωνούν με τα σημεία 2.3 και 2.9 του παραρτήματος I της οδηγίας 97/23/ΕΚ.
(8)
Τα τμήματα 5.1 και 5.2 του προτύπου EN 3-9:2006 δεν περιέχουν καμία συγκεκριμένη απαίτηση ως προς το σχεδιασμό του κυλίνδρου και της διάταξης χειρισμού ούτε καμία αναλυτική τεχνική λύση για την εξασφάλιση ασφαλούς πλήρωσης και κένωσης. Κατά συνέπεια, δεν αρκούν για να παράσχουν το τεκμήριο συμμόρφωσης προς τις απαιτήσεις ασφαλούς χειρισμού και λειτουργίας που προβλέπονται στο σημείο 2.3 και τις απαιτήσεις της ασφαλούς πλήρωσης και κένωσης σύμφωνα με το σημείο 2.9 του παραρτήματος I της οδηγίας 97/23/ΕΚ.
(9)
Η Σουηδία επίσης θεωρεί ότι το τμήμα 5.4 του προτύπου EN 3-9:2006 δεν συμφωνεί με το σημείο 2.11.2 του παραρτήματος I της οδηγίας 97/23/ΕΚ.
(10)
Το τμήμα 5.4 του προτύπου EN 3-9:2006 ορίζει ότι οι ασφαλιστικοί διαρρηγνυόμενοι δίσκοι του πυροσβεστήρα θα πρέπει να ενεργοποιούνται όταν η πίεση είναι μεταξύ της κατά 10 % υψηλότερης από τη μέγιστη επιτρεπόμενη πίεση PS και της πίεσης δοκιμής PT. Ο διαρρηγνυόμενος δίσκος κατατάσσεται στο πρότυπο ως εξάρτημα ασφαλείας. Εντούτοις, ο διαρρηγνυόμενος δίσκος δεν αποτελεί τυπική διάταξη περιορισμού της πίεσης αλλά μάλλον διάταξη προστασίας, καθώς προορίζεται για τον περιορισμό των ζημιών σε περίπτωση υπερπλήρωσης ή υπερθέρμανσης. Περαιτέρω, στο σημείο 2.11.2 του παραρτήματος I της οδηγίας 97/23/ΕΚ αναφορικά με τις διατάξεις περιορισμού της πίεσης ορίζεται ότι αυτές πρέπει να είναι σχεδιασμένες κατά τρόπον ώστε η πίεση να μην υπερβαίνει επί μακρόν τη μέγιστη επιτρεπτή πίεση PS· επιτρέπονται όμως σύντομες αιχμές της πίεσης PS αλλά και τότε μόνο κατά 10 %. Κατά συνέπεια, το τμήμα αυτό δεν δύναται να παράσχει το τεκμήριο συμμόρφωσης προς την οδηγία 97/23/ΕΚ.
(11)
Κατά την άποψη της Σουηδίας, το τμήμα 6 το προτύπου EN 3-9:2006 (κατασκευή του συναρμολογημένου πυροσβεστήρα) έχει στόχο, σύμφωνα με το παράρτημά του ZA, να εξασφαλίσει τη συμμόρφωση προς τις απαιτήσεις του σημείου 2.8 (συγκροτήματα) του παραρτήματος I της οδηγίας 97/23/ΕΚ. Εντούτοις, το σημείο 2.8 του παραρτήματος I της εν λόγω οδηγίας αφορά μάλλον το σχεδιασμό παρά την κατασκευή του συναρμολογημένου πυροσβεστήρα.
(12)
Το σημείο 2.8 του παραρτήματος I της οδηγίας 97/23/ΕΚ περιέχει σχεδιαστικές απαιτήσεις για τα συγκροτήματα, ώστε να εξασφαλίζεται η καταλληλότητα των διαφόρων συστατικών μερών, η ενδεδειγμένη ενσωμάτωσή τους και η κατάλληλη συναρμολόγηση αυτών σε ένα ολοκληρωμένο και λειτουργικό σύνολο. Το σημείο 3 του παραρτήματος I της εν λόγω οδηγίας περιέχει αναλυτικές απαιτήσεις σχετικά με την κατασκευή.
(13)
Το τμήμα 6 του προτύπου EN 3-9:2006 δεν περιέχει συγκεκριμένες απαιτήσεις όσον αφορά το σχεδιασμό. Περιέχει μάλλον γενικές πληροφορίες τόσο για το σχεδιασμό όσο και για την κατασκευή, χωρίς εντούτοις να είναι επαρκές ώστε να παράσχει το τεκμήριο συμμόρφωσης προς τις απαιτήσεις του σημείου 2.8 του παραρτήματος I της οδηγίας 97/23/ΕΚ. Περαιτέρω, καθώς το περιεχόμενο του εν λόγω τμήματος δεν ανταποκρίνεται στις σχετικές απαιτήσεις της οδηγίας, θα μπορούσε να δημιουργήσει σύγχυση.
(14)
Τέλος, η Σουηδία θεωρεί ότι το τμήμα 8 του προτύπου EN 3-9:2006 δεν συμμορφώνεται προς τις απαιτήσεις του σημείου 3.3 του παραρτήματος I της οδηγίας 97/23/ΕΚ, καθώς δύο από τις σημαντικότερες παραμέτρους, η μέγιστη επιτρεπόμενη πίεση PS και η μέγιστη επιτρεπόμενη θερμοκρασία (TSmax) δεν αναφέρονται.
(15)
Η οδηγία 97/23/ΕΚ περιέχει στο σημείο 3.3 του παραρτήματος I αναλυτικές απαιτήσεις ως προς τη σήμανση και επισήμανση του εξοπλισμού υπό πίεση. Εδώ συμπεριλαμβάνονται, για όλους τους εξοπλισμούς υπό πίεση, πληροφορίες σχετικά με τα βασικά μέγιστα/ελάχιστα επιτρεπόμενα όρια.
(16)
Το τμήμα 8 του προτύπου EN 3-9:2006 περιέχει απαιτήσεις σήμανσης της μέγιστης επιτρεπόμενης πίεσης PS, αλλά όχι και απαιτήσεις σχετικά με την επιτρεπόμενη ελάχιστη και μέγιστη θερμοκρασία (TSmin/TSmax). Κατά συνέπεια, δεν επαρκεί για να παράσχει τεκμήριο συμμόρφωσης προς το σημείο 3.3 του παραρτήματος I της οδηγίας 97/23/ΕΚ.
(17)
Επιπρόσθετα, η γενική αξιολόγηση της δομής και του περιεχομένου που προβλέπεται από το πρότυπο EN 3-9:2006 είναι ασαφής ως προς το αν αφορά τις σχεδιαστικές απαιτήσεις μόνο για το συγκρότημα (φορητός πυροσβεστήρας υπό πίεση) ή αν επίσης καλύπτει το σχεδιασμό των συστατικών μερών και την κατασκευαστική φάση του συγκροτήματος. Ενδέχεται να δημιουργήσει σύγχυση ως προς το πεδίο εφαρμογής του και τη σχέση μεταξύ των ρητρών του και των βασικών απαιτήσεων της οδηγίας 97/23/ΕΚ.
(18)
Κατά συνέπεια, με βάση το πρότυπο EN 3-9:2006, τις πληροφορίες που ελήφθησαν στο πλαίσιο της διαβούλευσης με τις εθνικές αρχές, την CEN και τον κλάδο και μετά από αξιολόγηση όλων των σχετικών πτυχών, προκύπτει ότι το εναρμονισμένο πρότυπο EN 3-9:2006 δεν ανταποκρίνεται στις αντίστοιχες βασικές απαιτήσεις της οδηγίας 97/23/ΕΚ.
(19)
Επομένως, τα στοιχεία αναφοράς του προτύπου EN 3-9:2006 δεν θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία αναφοράς του προτύπου EN 3-9:2006 «Φορητοί πυροσβεστήρες - Μέρος 9: Πρόσθετες απαιτήσεις ως προς το πρότυπο EN 3-7 για την αντοχή σε πίεση πυροσβεστήρων CO2» δεν δημοσιεύονται στον πίνακα προτύπων που δημοσιεύεται στην Επίσημη Εφημερίδα της Ευρωπαϊκής Ένωσης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Φεβρουαρίου 2009.

Labels: 1
20
7
18
15